একটি পাঁচ ফুট বাই দশ ফুট ঘুপচি ঘরে বসে আছেন। খান কয়েক ফাইল ছড়িয়ে রয়েছে টেবিলে। দু’জন নিরাপত্তারক্ষী ও সহকারি কাগজপত্র গুছিয়ে দিচ্ছেন। বিশেষ কাজও নেই তাঁর। একজন অ্যাডিশনাল ডিরেক্টর জেনারেল পদের পুলিশ অফিসারকে ভবানী ভবনের এরকম একটি আধো অন্ধকার ঘর থেকেই অবসর নিতে হয়েছিল।
অন্য এক আইপিএস অফিসার রাজ্যে পালা বদলের পর নিজের ঘরের সব কাগজপত্র গুছিয়ে নিয়েছিলেন। দামোদর ভ্যালি কর্পোরেশনে যোগ দেবেন বলে প্রায় সব ঠিক হয়ে গিয়েছিল। কারণ, নতুন শাসক দলের গুড বুকে ছিলেন না তিনি। কয়েকদিনের মধ্যে বিধাননগরে কমিশনারেট তৈরি করে গুরুত্বপূর্ণ দায়িত্ব দেওয়া হয় তাঁকে। ফিরে তাকাতে হয়নি আর।
প্রথম জন নজরুল ইসলাম। দ্বিতীয় জনের নাম আর নাই বা করলাম। ভারতী ঘোষ এঁদের দু’জনের কেউই হতে পারলেন না। 
প্রথম জন শাসকের চাপে মাথা নোয়াতে পারেননি বলে ওই অবস্থা হয়েছিল। দ্বিতীয় জন হঠাৎই শাসকের কাছের লোক হয়ে উঠলেন বলেই অভিযোগ। সিবিআই নাকি তাঁকে জেরা করতে চায় বলেও শোনা যাচ্ছে।
ভারতী ঘোষের বিরুদ্ধে শাসক দলের ‘নেত্রী’ হয়ে ওঠার অভিযোগ উঠেছিল অনেক দিন আগেই। কিন্তু সেই শাসক দলের বিরাগভাজন হয়ে চাকরি ছেড়ে তিনি একটি পুরনো প্রশ্নই নতুন করে তুলে দিয়ে গেলেন।  

এই বিষয়ে অন্যান্য খবর

ইস্তফার পর মুখ খুললেন ভারতী, পাঁচ ‘বোমার’ আশঙ্কায় সময় কাটাবেন মমতা
মমতাকে ‘মা’ নয়, কোন নামে ডাকা উচিত ঠিক করে দিলেন দিলীপ


ঝাড়গ্রামের বা পশ্চিম মেদিনীপুরের পুলিশ সুপার হওয়ার আগে তাঁর পড়াশোনার ও রাষ্ট্রপুঞ্জের নানা দায়িত্ব সামলানোর চমকপ্রদ রেকর্ড দেখে অনেকেই চমকে যেতে পারেন। এবেলা.ইন-এর খবরের প্রেক্ষিতেও অনেক পাঠকই প্রশ্ন তুলেছেন এত পড়াশোনা করেও কেন তিনি তৃণমূলের পাঁকে নিজেকে জড়ালেন।
কেন জড়ালেন তা ভারতী নিজেই ভাল বলতে পারবেন। কিন্তু সাধারণত পুলিশ অফিসারেরা একটা ভাল প্রভাবশালী পদের আশাতেই রাজনৈতিক প্রভুদের পায়ে পড়ে যান। আর তখনই তাঁরা ভুলে যান একজন পুলিশ অফিসারের প্রথম দায়বদ্ধতা দেশের আইন ও সংবিধানের প্রতি। ভুলে যান তাঁদের শিক্ষা বা দক্ষতার কথাও।
সাপ্তাহিক কলাম ‘এক্কা দোক্কার’ পুরনো লেখা পড়তে এই লিঙ্কে ক্লিক করুন।
ভারতী ঘোষ এই তালিকায় নতুন নন। তাঁর আগেও অনেক অফিসারই এই কাজ করেছেন, করছেন এবং হয়ত করবেনও। শুধু এই রাজ্যেই নয়। সারা দেশেই একই দস্তুর। রাজনৈতিক নেতাদের খুশি না করতে পারলে এমন পোস্টিং জুটবে, সেখানে না থাকবে প্রভাব, না থাকবে কাজ করার সুযোগ। 
আমাদের দেশের ব্যবস্থাটাই এরকম। যেখানে মন্ত্রী বা রাজনৈতিক নেতাদের হাতেই পুলিশি নিয়ন্ত্রণ রয়েছে। এ নিয়ে প্রকাশ সিংহ মামলায় সুপ্রিম কোর্টের নির্দেশের এক দশকের বেশি পেরিয়ে গেলেও পুলিশি নিয়োগ সংক্রান্ত ব্যবস্থার বিশেষ কোনও পরিবর্তন হয়নি। জাতীয় পুলিশ কমিশনের সুপারিশেও কাজ হয়নি। 
এখানে শুধু ভারতীকে দোষ দিয়ে লাভ নেই। তাঁর উপরের অফিসাররাও যখন মন্ত্রীদের কাছে মাথা নুইয়ে দিয়েছেন, তখন ভারতীকে বাঁচাবেন কে? উপর থেকে নিচুতলার পুলিশ যখন রাজনৈতিক প্রভুদের কাছেই নিজের ভবিষ্যৎ সঁপে দেন, তখন এরকম সংকট স্বাভাবিক।

‘এক্কা দোক্কা’ কলামের আরও কয়েকটি লেখা

নরেন্দ্র মোদীর পাতা ফাঁদেই মমতা পা দিতে বাধ্য হলেন, বদলে গেল তাঁর জীবন
প্রথম পাতা দেশ মোদী একাই বিজেপিকে হারিয়ে দিতে পারেন! যে যে অশনি সংকেত স্পষ্ট হচ্ছে


ব্যতিক্রম রয়েছে। আসলে ভারতী ঘোষকে যতটা চালাক আমরা ভাবছি, ততটা চালাক তিনি হতে পারেননি। অনেক আইপিএস অফিসারই কৌশলে রাজনৈতিক নেতাদের সামলে নেন। নিজেদের গায়ে দাগ পড়তে দেন না। ‘ওই নেতার লোক’, ‘এই নেতার লোক’ হয়ে ওঠেন না তাঁরা। নিজের কাজটা করে বেরিয়ে যান তাঁরা।
আবার সৌমেন মিত্র, কে জয়রামনের মতো অফিসারেরা ‘প্রভাবশালী’ পদে না থেকেও নিজের কাজ করে যাচ্ছেন। জাভেদ শামিমের মতো অফিসারের, বিধাননগরের কমিশনারের পদ থেকে ‘গ্যারেজ পোস্টিং’ হওয়ার পরেও, ডাক পড়ে পাহাড়ের ঝামেলা সামলাতে। রঞ্জিত পচনন্দার মতো অফিসার নিজের ভুল বুঝে শেষে ফোঁস করে ওঠেন বাহিনীর পাশে দাঁড়াতে।  
আমাদের এখনও জানা নেই ভারতী নিজের কোনও উচ্চাকাঙ্ক্ষার বশে ‘শাসক-ঘনিষ্ঠ’ হয়ে গেলেন কিনা। জানা নেই তিনি কোন বাধ্যবাধকতা থেকে মুখ্যমন্ত্রীকে ‘মা’ বানিয়ে নিলেন। এ প্রশ্নের উত্তর তাঁর কাছেই রাখা। তবে রাজনৈতিক প্রভুদের হাতে ভারতীয় পুলিশ বাহিনীর অপব্যবহার কী ভাবে বন্ধ করা যায়, সেই প্রশ্নের উত্তর খোঁজা খুবই জরুরি। ভারতী-ইস্তফা সেই প্রশ্নই তুলে দিল আবার।
ইস্তফা দেওয়া ইস্তক ভারতী ঘোষ কারও বিরুদ্ধে কোনও কথা বলেননি। রাজনীতিতে যোগ দেবেন বলে জল্পনা হলেও, তা নিয়ে খোলসা করেননি সিদ্ধান্ত। এখন কোনও কাদা ছোঁড়াছুঁড়ির মধ্যে না গেলেই তিনি ভাল করবেন। নিজের সম্মান ও ভারতীয় পুলিশ সার্ভিসের সম্মান বাঁচাবেন। যতটা পারা যায় আর কি।